Hof bevestig: Zuma bly agter traliesOudpres. Jacob Zuma bly agter tralies – vir eers – nadat die hof sy aansoek van die hand gewys het. (Foto: Emmanuel Croset/AFP) Oudpres. Jacob Zuma, wat pas sy eerste nag in die Estcourt-gevangenis in KwaZulu-Natal agter die rug het, bly agter tralies. Hy moet boonop nou nog vir die aansoek om hom uit die tronk te hou, óók betaal. Regter Bhekisisa Mnguni het ŉ kort rukkie gelede Zuma se aansoek, dat die lasbrief vir sy inhegtenisneming ter syde gestel word, in die Pietermaritzburgse hooggeregshof met koste van die hand gewys. Ten spyte van die aansoek het Zuma hom nietemin eergisteraand aan die owerhede oorgegee om sy tronkstraf van 15 maande te begin uitdien. Die Konstitusionele Hof het hom dié straf vroeër opgelê nadat hy aan minagting van die hof skuldig bevind is vir sy versuim om, ten spyte van ŉ hofbevel wat hom dwing om dit te doen, voor die kommissie na staatskaping te verskyn. Die oudpresident se laaste hoop is nou op die Konstitusionele Hof. Sy aansoek dat die uitspraak herroep word, word Maandag aangehoor. Die Estcourt-gevangenis in KwaZulu-Natal. Oudpres. Zuma dien sy tronkstraf hier uit. (Foto: AFP) Intussen het Ace Magashule, geskorste sekretaris-generaal van die ANC, vandag ook ŉ bloutjie in die hof geloop het. Magashule het sy aansoek, dat sy skorsing uit die party ter syde gestel word, verloor. Carl Niehaus, nog ŉ noue bondgenoot van Zuma, is gister in hegtenis geneem en met ŉ boete van R3 000 vrygelaat nadat hy aangekla is ingevolge die Wet op Rampbestuur. Niehaus word daarvan beskuldig dat hy ŉ byeenkoms, wat tans ingevolge die regulasies verbied word, by Zuma se huis in Nkandla georganiseer het.